Title: ข้อบัญญัติองค์การบริหารส่วนตำบลวังบาล เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในพื้นที่บางส่วนในเขตองค์การบริหารส่วนตำบลวังบาล อำเภอหล่มเก่า จังหวัดเพชรบูรณ์ พ.ศ. 2560

ข้อบัญญัติองค์การบริหารส่วนตำบลวังบาล

ข้อบัญญัติองค์การบริหารส่วนตำบลวังบาล
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท
ในพื้นที่บางส่วนในเขตองค์การบริหารส่วนตำบลวังบาล
อำเภอหล่มเก่า จังหวัดเพชรบูรณ์
พ.ศ. ๒๕๖๐

โดยที่เป็นการสมควรตราข้อบัญญัติองค์การบริหารส่วนตำบลวังบาล
ว่าด้วยการกำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภทในพื้นที่บางส่วนในเขตองค์การบริหารส่วนตำบลวังบาล
อำเภอหล่มเก่า จังหวัดเพชรบูรณ์

อาศัยอำนาจตามความในมาตรา
๙ วรรคสอง แห่งพระราชบัญญัติควบคุมอาคาร พ.ศ.
๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕
และมาตรา ๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ องค์การบริหารส่วนตำบลวังบาลโดยความเห็นชอบของสภาองค์การบริหารส่วนตำบลวังบาลและนายอำเภอหล่มเก่า
จึงได้ตราข้อบัญญัติไว้ ดังต่อไปนี้

ข้อ
๑  ข้อบัญญัตินี้เรียกว่า ข้อบัญญัติองค์การบริหารส่วนตำบลวังบาล
เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภทในพื้นที่บางส่วนในเขตองค์การบริหารส่วนตำบลวังบาล
อำเภอหล่มเก่า จังหวัดเพชรบูรณ์ พ.ศ. ๒๕๖๐

ข้อ
๒[๑]  ข้อบัญญัตินี้ให้ใช้บังคับในเขตองค์การบริหารส่วนตำบลวังบาล
ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ให้กำหนดพื้นที่ในบริเวณหมู่ที่ ๑๔
หมู่ที่ ๑๖ และหมู่ที่ ๑๗ ตำบลวังบาล อำเภอหล่มเก่า จังหวัดเพชรบูรณ์
เป็นบริเวณห้ามก่อสร้างอาคารทุกชนิดทุกประเภท เว้นแต่
(๑)
อาคารเดี่ยวที่เป็นที่อยู่อาศัยที่มีความสูงไม่เกิน ๖ เมตร
โดยอาคารแต่ละหลังตั้งห่างกันไม่น้อยกว่า ๔ เมตร ห่างเขตที่ดินผู้อื่นไม่น้อยกว่า
๒ เมตร มีที่ว่างโดยรอบอาคารไม่น้อยกว่าร้อยละ ๕๐ ของที่ดินแปลงที่ขออนุญาตก่อสร้างนั้น
(๒)
อาคารของทางราชการที่ใช้เพื่อสาธารณะประโยชน์
และอาคารที่ใช้ประโยชน์เพื่อกิจการสาธารณูปโภคหรือบริการสาธารณะ
อาคารตาม
(๑) (๒) ห้ามมีลักษณะของหลังคาเป็นรูปทรงอื่นที่มิใช่ทรงจั่ว หรือปั้นหยาหรือทรงจั่วปั้นหยา
ตามแบบสถาปัตยกรรมพื้นถิ่น  ทั้งนี้
หลังคาดังกล่าวจะต้องมีสีกลมกลืนธรรมชาติ
ได้แก่ สีอิฐ สีดินเผา สีน้ำตาล สีเทา และสีเขียวเข้ม และสีของผนังอาคารหากมิใช่
สีขาว สีครีม สีเทา สีน้ำตาล สีอิฐ สีดินเผา และสีเหลือง
ให้ใช้ได้ไม่เกินร้อยละ ๒๐ ของพื้นที่ผนังอาคารทั้งหมด
การวัดความสูงของอาคารให้วัดจากระดับพื้นดินที่ก่อสร้างถึงยอดผนังของชั้นสูงสุดของอาคาร

ข้อ
๔  ภายในบริเวณพื้นที่ที่กำหนดตามข้อ
๓ ห้ามบุคคลใดดัดแปลง หรือเปลี่ยนการใช้อาคารใด ๆ
ให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ ๓

ข้อ ๕  อาคารที่มีอยู่แล้วในพื้นที่ที่กำหนดตามข้อ
๓ ก่อนหรือในวันที่ข้อบัญญัตินี้ใช้บังคับ ให้ได้รับการยกเว้นไม่ต้องปฏิบัติตามข้อบัญญัตินี้
แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๓

ข้อ
๖  อาคารที่ได้รับใบอนุญาต
หรือใบแจ้งการก่อสร้าง ดัดแปลง หรือเปลี่ยนการใช้ตามกฎหมายว่าด้วยการควบคุมอาคาร
หรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่ข้อบัญญัตินี้ใช้บังคับ
และยังก่อสร้าง ดัดแปลง หรือเปลี่ยนการใช้ไม่แล้วเสร็จ ให้ได้รับยกเว้นไม่ต้องปฏิบัติตามข้อบัญญัตินี้แต่จะขอเปลี่ยนแปลงการอนุญาตหรือการแจ้งให้เป็นการขัดต่อข้อบัญญัตินี้ไม่ได้

ข้อ
๗  ให้นายกองค์การบริหารส่วนตำบลวังบาล
เป็นผู้รักษาการให้เป็นไปตามข้อบัญญัตินี้

ประกาศ ณ วันที่ ๑
พฤษภาคม พ.ศ. ๒๕๖๐
สมบูรณ์  ศรีธรรม
นายกองค์การบริหารส่วนตำบลวังบาล

พิมพ์มาดา/ภวรรณตรี/จัดทำ
๒๓ พฤษภาคม
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๑๓๓ ง/หน้า ๗๔/๑๖ พฤษภาคม ๒๕๖๐